KOMISSION KERTOMUS EUROOPAN PARLAMENTILLE JA NEUVOSTOLLE

lemmikkieläinten muista kuin kaupallisista siirroista annetun asetuksen (EU) N:o 576/2013 mukaisesti komissiolle siirretyn säädösvallan käyttämisestä

1. Johdanto ja oikeusperusta

Euroopan parlamentin ja neuvoston asetuksen (EU) N:o 576/2013 , jäljempänä ’lemmikkieläinasetus’, 39 artiklan 2 kohdassa edellytetään, että komissio esittää Euroopan parlamentille ja neuvostolle kertomuksen komissiolle kyseisellä asetuksella siirretyn säädösvallan käyttämisestä. Kertomus on laadittava viimeistään yhdeksän kuukautta ennen 28. kesäkuuta 2013 alkaneen viiden vuoden pituisen kauden päättymistä. Säädösvallan siirtoa jatketaan ilman eri toimenpiteitä samanpituisiksi kausiksi, jollei Euroopan parlamentti tai neuvosto vastusta tällaista jatkamista viimeistään kolme kuukautta ennen kunkin kauden päättymistä.

2. Siirretyn säädösvallan käyttäminen

Lemmikkieläinasetuksen 39 artiklan 2 kohtaa sovelletaan valtaan antaa delegoituja säädöksiä, joka on siirretty komissiolle kyseisen asetuksen 5 artiklan 5 kohdassa, 17 artiklan 2 kohdan toisessa alakohdassa, 19 artiklan 1 kohdan ensimmäisessä alakohdassa ja 38 artiklassa.

Tarkemmin sanoen

a) Lemmikkieläinasetuksen 5 artiklan 5 kohdassa komissiolle siirretään valta vahvistaa sääntöjä, joilla asetetaan enimmäismäärä liitteessä I olevassa B osassa lueteltuihin lajeihin kuuluville lemmikkieläimille, jotka voivat olla omistajan tai valtuutetun henkilön mukana yhden muun kuin kaupallisen siirron aikana, jotta estetään se, että näihin lajeihin kuuluvien lemmikkieläinten kaupallisia siirtoja peitellään vilpillisesti näyttämään muilta kuin kaupallisilta siirroilta. Tässä suhteessa on tarpeen kerätä lisää kokemuksia uusien sääntöjen soveltamisesta käytännössä ennen kuin ryhdytään laatimaan delegoitua säädöstä B osassa lueteltuihin lajeihin kuuluvien lemmikkieläinten määrästä.

b) Lemmikkieläinasetuksen 17 artiklan 2 kohdan toisessa alakohdassa siirretään komissiolle valta vahvistaa lajikohtaisia vaatimuksia, jotka koskevat liitteessä I olevassa B osassa lueteltuihin lajeihin kuuluvien lemmikkieläinten tunnistusmerkintää tai kuvailemista, ottaen huomioon kaikki voimassa olevat asiaa koskevat kansalliset vaatimukset. Vaikka tällä hetkellä ei katsotakaan, että esiin olisi tullut tarvetta vahvistaa tällaisia vaatimuksia delegoidussa säädöksessä, komissio on valmis ryhtymään B osassa lueteltuihin lajeihin kuuluvien lemmikkieläinten tunnistusmerkintää tai kuvailemista koskevan delegoidun säädöksen laatimiseen kyseisen säännöksen mukaisesti, jos siihen on aihetta tieteellisen tai teknisen kehityksen tai lemmikkieläinasetuksen käytännön soveltamisesta saadun kokemuksen perusteella.

c) Lemmikkieläinasetuksen 19 artiklan 1 kohdassa siirretään komissiolle valta vahvistaa ennalta ehkäiseviä terveystoimenpiteitä lemmikkieläinten siirtojen vuoksi mahdollisesti leviävien muiden tautien tai tartuntojen kuin raivotaudin torjumiseksi. Tämän säädösvallan siirron perusteella komissio on laatinut luonnoksen komission delegoiduksi asetukseksi, jolla täydennetään Euroopan parlamentin ja neuvoston asetusta (EU) N:o 576/2013 koirien Echinococcus multilocularis -tartunnan valvontaan liittyvien ehkäisevien terveyttä koskevien toimien osalta ja kumotaan delegoitu asetus (EU) N:o 1152/2011. Ennen komission hyväksyntää ja ilmoitusta Euroopan parlamentille ja neuvostolle lemmikkieläinasetuksen 39 artiklan 4 kohdan mukaisesti luonnos on ollut esillä palautetta varten 8. syyskuuta ja 6. lokakuuta 2017 välisen ajan komission verkkosivustolla julkisia kuulemisia koskevassa osiossa.

d) Lemmikkieläinasetuksen 38 artiklassa siirretään komissiolle valta muuttaa asetuksen liitteitä II–IV ja vahvistaa siten tarkempia yksityiskohtia erinäisistä kyseisten liitteiden piiriin kuuluvista teknisistä näkökohdista teknisen ja tieteellisen kehityksen huomioon ottamiseksi ja kansanterveyden tai lemmikkieläinten terveyden suojelemiseksi. Koska asetuksen soveltaminen alkoi vasta 29. joulukuuta 2014, on tarpeen kerätä lisää kokemuksia uusien sääntöjen soveltamisesta käytännössä ennen kuin päätetään tämän delegoidun säädösvallan asianmukaisesta käyttämisestä.

3. Päätelmät

Lemmikkieläinasetusta on sovellettu hiukan yli kahden ja puolen vuoden ajan.

Tähän mennessä komissio on laatinut ja käynnistänyt julkisen kuulemisen luonnoksesta delegoiduksi säädökseksi, joka koskee koirien Echinococcus multilocularis -tartunnan valvontaan liittyviä ehkäiseviä terveyttä koskevia toimia; se perustuu komissiolle asetuksen 19 artiklan 1 kohdan ensimmäisessä alakohdassa siirrettyyn säädösvaltaan.

Komissiolla ei ole tällä hetkellä suunnitelmia laatia delegoitua säädöstä lemmikkieläinasetuksen 5 artiklan 5 kohdassa, 17 artiklan 2 kohdan toisessa alakohdassa tai 38 artiklassa tarkoitetun säädösvallan siirron perusteella.

Komissio katsoo, että lemmikkieläinasetuksella siirretyn säädösvallan olisi pysyttävä voimassa, koska on tarpeen kerätä lisää kokemuksia asetuksen soveltamisesta käytännössä, jotta voidaan reagoida lemmikkeläinten liikkumiseen liittyviin uusiin tai kehittyviin terveysuhkiin ja mukauttaa toimintaa tekniseen ja tieteelliseen kehitykseen.